Vejle Boldklub har udstyret den irske midtbanespiller Sean Murray med en treårig kontrakt.

I den seneste uges tid har Vejle Boldklub haft besøg af den irske midtbanespiller Sean Murray, og samarbejdet kommer nu til at fortsætte permanent, efter at han har vist sig godt frem.

Således meddeler klubben torsdag i en pressemeddelelse, at 24-årige Murray har skrevet under på en treårig kontrakt med klubben fra Nørreskoven.

Cheftræner Adolfo Sormani kender Sean Murray fra deres fælles tid i engelske Watford, og nu bliver de altså genforenet.

Murray bliver den anden tilføjelse til Vejle-midtbanen på kort tid, da klubben senest har præsenteret svenske Melker Halberg, der er hentet i Udinese.